《避暑夜坐 其二》
宋代·方一夔

北窗幽绝梦初圆，一叶秋声醒客眠。雌霓半空收暮雨，杜鹃六月熟高田。

稻陂别注鱼池水，石洞分承茗鼎泉。聊借旧书栖旧隐，夜凉新入短檠边。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。